b'\n_START_ARTICLE_\nKomethale\n_START_PARAGRAPH_\nEn komethale er str\xc3\xb8mmer av st\xc3\xb8v og gass som p\xc3\xa5 grunn av solens str\xc3\xa5lingstrykk og solvinden blir frigjort fra den ekstremt tynne atmosf\xc3\xa6ren (komaen) som omgir en komet._NEWLINE_Str\xc3\xb8mmene av st\xc3\xb8v og gass danner hver sin adskilte hale som peker i noe ulike retninger. Halen av st\xc3\xb8v blir igjen i banen etter kometen p\xc3\xa5 en slik m\xc3\xa5te at det ofte dannes en b\xc3\xb8yd hale. Samtidig er ionehalen, som best\xc3\xa5r av gass, alltid rettet bort fra solen siden den i st\xc3\xb8rre grad p\xc3\xa5virkes av solvinden og det magnetiske feltet. Mens den faste kjernen oftest er mindre enn 50\xc2\xa0km i diameter, s\xc3\xa5 kan komaen v\xc3\xa6re st\xc3\xb8rre enn solen og ionehalen har blitt observert lengre enn 1\xc2\xa0AE (tilsvarende avstanden mellom solen og jorden). Det var fenomenet med at ionehalen alltid var rettet bort fra solen som sterkt bidro til oppdagelsen av solvinden._NEWLINE_Ionehalen dannes som et resultat av den fotoelektriske effekten n\xc3\xa5r solens ultrafiolette str\xc3\xa5ling p\xc3\xa5virker partikler i komaen. N\xc3\xa5r partiklene har blitt ionisert f\xc3\xa5r de en positiv elektrisk ladning som i sin tur gir opphav til en \xc2\xabindusert magnetosf\xc3\xa6re\xc2\xbb rundt kometen. Kometen og det induserte magnetfeltet danner et hinder for den utslyngede solvindpartiklene. Siden den relative hastigheten mellom solvinden og kometen er h\xc3\xb8yere enn lydens hastighet, dannes en sjokkb\xc3\xb8lge foran kometen i solvindens str\xc3\xb8mningsretning. I denne sjokkb\xc3\xb8lgen samles en stor mengde ioner som \xc2\xabtrer inn\xc2\xbb i kometen i feltlinjer og danner en ionehale._NEWLINE_Dersom ladingen i ionehalen er tilstrekkelig, vil de magnetiske feltlinjene trykkes sammen ved et punkt, i le av solvinden, langs ionehalen der en magnetisk omkobling inntreffer. Dette f\xc3\xb8rer til at halen klippes av, og er noe som har blitt observert ved flere anledninger. Et tilfelle var 20. april 2007, da ionehalen til Enckes komet ble kuttet n\xc3\xa5r kometen passerte gjennom et koronamasseutbrudd. Dette ble observert av romsonden Stereo._NEWLINE_B\xc3\xa5de komaen og halen belyses av solen og blir synlige fra jorden n\xc3\xa5r en komet passerer gjennom det indre solsystemet. St\xc3\xb8vet reflekterer sollyset og gassene gl\xc3\xb8der av ioniseringen. De fleste kometer er for svake til \xc3\xa5 v\xc3\xa6re synlige uten hjelp av teleskop, men noen enkelte hvert ti\xc3\xa5r blir lyse nok til at man kan se de med det blotte \xc3\xb8ye. N\xc3\xa5 og da f\xc3\xa5r en komet et stort og plutselig utbrudd av gass og st\xc3\xb8v, noe som kan f\xc3\xa5 st\xc3\xb8rrelsen p\xc3\xa5 komaen til \xc3\xa5 vokse kraftig. Dette skjedde med Holmes komet i 2007.'